**HORTOBÁGY KÖZSÉG**

**POLGÁRMESTERÉTŐL 1. sz. napirend**

**E L Ő T E R J E S Z T É S**

(a képviselő-testület 2022. augusztus 15-ei rendkívüli, nyilvános ülésére)

**Tárgy:** A DRYVIT PROFI Kft-vel kötött vállalkozási szerződés felmondása

**Tisztelt Képviselő-testület!**

„ROHU 115 azonosító számú projekt építések 3” tárgyában a Kbt. Harmadik rész 112. § (1) bekezdés a) pontja szerinti nyílt közbeszerzési eljáráson a 20/2020. (V. 11.) polgármesteri határozattal döntés született a közbeszerzési eljárás során kiválasztott vállalkozóval a DRYVIT PROFI Kft-vel való szerződéskötésről a tájba illő, gólyabarát, fényszennyezés-mentes, LED alapú világítótestek létesítésére.

A tárgyban a fedezethiány miatt háromszor folytatta le az Önkormányzata a közbeszerzést és csak a harmadik alakalommal - miután forrás-átcsoportosítás és műszaki tartalom csökkentés okán a fedezet rendelkezésre állt – tudott nyertest hirdetni.

A szerződés megkötésére 2020. július 10. napján került sor, de a munkaterület átadása határidőben nem történhetett meg mivel időközben a Vállalkozó a szerződéskötést követően levelében jelezte, hogy a tárgyi szerződés keretében megvalósuló kivitelezési munkákat nem áll módjában határidőre teljesíteni, tekintettel arra, hogy a kivitelezési munkákra vonatkozó érvényes hatósági engedélyek (EON, Közútkezelő, Tiszántúli Vízügyi Igazgatóság) nem állnak rendelkezésre (időközben lejártak). Érvényes EON engedélyek hiányában pedig a munkálatokat nem tudja megkezdeni.

Az engedélyek újbóli beszerzésének folyamata elindult és a kivitelezési határidő a szerződés módosításai nyomán kitolódott 2022. 01. 01. napjára.

Időközben az EON átalakulása is hátráltatta a hozzájárulás kiadását, így erre csak 2022. 06. 21. napján került sor.

2022. 03. 22. napján a Hortobágyi Nemzeti Park Igazgatósága tájékoztatása alapján (mely kifejezetten nem javasolja az eredeti elképzelés szerinti fizikai megvalósítást), valamint a DRYVIT PROFI Kft-vel kötött szerződés lejárta okán felvettük a kapcsolatot a projekt román irányító hatóságával.

Személyes egyeztetést folytattunk le valamennyi érintett bevonásával és a végső megállapodás alapján egy megoldás maradt csupán, az eredeti tervek felülvizsgálata és a kialakult helyzethez igazítása. Erre a megoldásra az irányító hatóság is rábólintott, de az új tartalom már nem teszi lehetővé, hogy azt a DRYVIT PROFI Kft-vel megkötött szerződés módosításával kezelni lehessen, így új közbeszerzési eljárás lefolytatására lesz szükség.

Ennek első lépése, hogy a DRYVIT PROFI Kft-vel kötött vállalkozói szerződést, annak 62. a) pontja alapján a Megrendelő, azaz Hortobágy Község Önkormányzata felmondja hivatkozással arra, hogy feltétlenül szükséges a szerződés olyan lényeges módosítása, mely esetében a Kbt. 141. §-a alapján új közbeszerzési eljárást kell lefolytatni.

Egyeztettetünk a Vállalkozóval, aki kijelentette, hogy a szerződésből, vagy annak felmondásából eredő kára, vagy költsége okán követeléssel az Önkormányzat felé nem fog fellépni.

Kérem a tisztelt Képviselő-testületet az előterjesztés megtárgyalására és a határozat elfogadására!

**HATÁROZATI JAVASLAT**

Hortobágy Község Önkormányzatának Képviselő-testülete a „ROHU 115 azonosító számú projekt építések 3” tárgyában a 2020. július 10. napján a DRYVIT PROFI Kft-vel kötött vállalkozói szerződést - hivatkozva a szerződés 62. a) pontjára, mely szerint feltétlenül szükséges a szerződés olyan lényeges módosítása, mely esetében a Kbt. 141. §-a alapján új közbeszerzési eljárást kell lefolytatni – 2022. augusztus 15. napjával felmondja.

Felkéri a Polgármestert, hogy a döntésről a határozat megküldésével a DRYVIT PROFI Kft-t haladéktalanul értesítse és az azonos tárgyban kiírandó új közbeszerzési eljárás lefolytatásához szükséges beszerzési eljárást a közbeszerző kiválasztására indítsa el.

**Határidő**: azonnali

**Felelős**: Jakab Ádám András polgármester

Hortobágy, 2022. 08. 12.

**Jakab Ádám András**

**polgármester**

Az előterjesztést törvényességi szempontból ellenőrizte:

**dr. Koroknai-Bokor Erzsébet**

**kirendeltség-vezető**